Il-qerda tas-santwarji tal-idoli U ġietni l-kelma tal-Mulej u qalli: "O bniedem, dawwar wiċċek lejn il-muntanji ta' Iżrael, ħabbar kontrihom u għidilhom: 'Isimgħu, muntanji ta' Iżrael, il-kelma ta' Sidi l-Mulej: Dan jgħid Sidi l-Mulej lill-muntanji u l-għoljiet, lill-irdumijiet u l-widien: Arawni, sa nġib fuqkom ix-xabla u neqred is-santwarji fuq l-għoljiet tagħkom. Ħerba jsiru l-artali tagħkom u jitfarrku l-artali tal-inċens tagħkom, u nonxor fl-art il-maqtulin tagħkom quddiem l-idoli tagħkom u nixħet il-katavri tal-poplu ta' Iżrael quddiem l-idoli tagħhom, u għadamhom inxerrdu madwar l-artali tagħkom. Kull fejn tgħammru l-ibliet isiru ħerba, u s-santwarji tal-għoljiet jinqerdu, biex issir ħerba u qerda mill-artali tagħkom, u jitfarrku u jgħibu l-idoli tagħkom, u jitkissru l-artali tal-inċens tagħkom, u jinqerdu l-opri tagħkom. Il-mejtin jintaxru fl-art f'nofskom: Hekk tkunu tafu li jien il-Mulej! Jifdal xi ħadd "Minkejja dan kollu jien inħalli lil xi wħud minnkom ħajjin; dawn jiskansaw mix-xabla, u jaħarbu qalb il-ġnus u nxerridkom f'artijiethom. Imbagħad il-fdal tagħkom jiftakru fija fost il-ġnus fejn ikunu itturufnati, meta nkun kissirtilhom il-qalb żienja tagħhom, li tbiegħdet minni, u nagħmi lil għajnejhom li żnew mal-allat tagħhom: jiddardru bihom infushom minħabba l-ħażen li jkunu għamlu bil-qżiżijiet tagħhom kollha. U jkunu jafu li jien il-Mulej, u li ma heddidtx għal xejn li nagħmlilhom din il-ħsara." Jagħrfu l-Mulej f'jum il-Ġudizzju Dan jgħid Sidi l-Mulej: "ċapċap idejk, u ħabbat riġlejk u għid: Ah! Minħabba qżiżijiethom u ħżunijiethom għad jaqgħu n-nies ta' dar Iżrael bix-xabla, bil-pesta, u bil-ġuħ! Bil-pesta għad jaqa' min hu fil-bogħod; u bix-xabla min hu fil-qrib, u min jibqa' u jeħles imut bil-ġuħ. Hekk intemm qillti fuqhom. U tkunu tafu li jien il-Mulej, meta l-maqtulin tagħhom ikunu minxura fl-art f'nofs allathom, madwar l-artali tagħhom, fuq kull ħotba għolja, fuq il-qċaċet tal-muntanji, u taħt kull siġra ħadra , taħt kull balluta folta, hemm kull fejn kienu joffru inċens ifuħ lil allathom. Immidd idi fuqhom u neqred u nagħmel ħerba mill-pajjiż, mid-deżert sa Ribla, kull fejn jgħammru, ħa jkunu jafu li jien il-Mulej."